**Transkript izjave potpredsjednika Vlade Crne Gore Vujice Lazovića i ministra carine i trgovine Republike Turske Hajatija Jazidža**

Podgorica, 19.09.2013.

Želim na startu da istaknem značaj Sporazuma koje smo gospodin ministar Jazidž, ministar u Vladi Republike Turske i ja ispred Vlade Crne Gore, potpisali u oblasti saradnje carinskih službi, čime je stvoren jedan instrument za unapređenje naše saradnje za smanjenje i suzbijanje carinskih prekršaja i za unapređenje carinske kontrole. U međunarodnoj ekonomiji i politici carina i carinski sistemi mnogo znače. Sama činjenica da je Evropska unija nastala na konceptu carinske unije, dovoljno govori o tome, i to je razlog što smo mi u Crnoj Gori maksimalno posvećeni unapređenju carinske saradnje sa ostalim zemljama. U tom smislu, želim da saopštim da su skoro svi standardi Evropske unije implementirani u carinski sistem Crne Gore. Najbolja potvrda za to jeste činjenica da smo postali članicom Svjetske trgovinske organizacije, a to članstvo kao što znate bilo je uslovljeno prihvatanjem carinskih standarda i pravila koja ima Svjetska trgovinska organizacija. Istovremeno, želio bih da naglasim da u pogledu unapređenja rada i međunarodne saradnje, Crna Gora je u svim politikama maksimalno posvećena, a kroz konkretne primjere kao što su ovi sporazumi to potvrđujemo i za oblast carinskog sistema, odnosno carinskih službi. Ovaj Sporazum, koji smo danas potpisali je u potpunosti usaglašen sa modelima bilateralnih sporazuma Svjetske carinske organizacije, i u potpunosti podrazumijeva maksimalnu transparentnost u radu carinskih službi i u saradnji sa carinskim službama drugih zemalja. U konačnom, naša namjera jeste da carinske službe, kroz jednu uređenu carinsku administraciju koja predstavlja i stepen uređenosti nekog sistema odnosno države, stvorimo klimu za cjelokupni razvoj društva i ekonomije, i ovim potpisima koje smo gospodin Jazidž i ja danas ovdje na tekst ovog Sporazuma stavili, garantujemo opredijeljenost Vlade Republike Turske i Vlade Crne Gore da zajedno rade na tom polju.